**UPRAVNO VIJEĆE TOČKA 3. DNEVNOGA REDA**

**4. SJEDNICA 27.12.2021. godine**

**PRIJEDLOG REBALANSA FINANCIJSKOG PLANA PRIHODA I RASHODA   
NASTAVNOG ZAVODA ZA JAVNO ZDRAVSTVO „DR. ANDRIJA ŠTAMPAR“  
ZA 2021. GODINU**

Dana 29. prosinca 2020. godine na 49. sjednici Upravnog vijeća donesen je Financijski plan prihoda i rashoda, Plan nabave materijala, energije i usluga i Plan nabave dugotrajne nefinancijske imovine za 2021. godinu. Izmjene planova nabave i financijskog plana donesene su na 56. sjednici Upravnog vijeća održanoj 22.04.2021. godine.

Uvjeti u kojima Zavod u 2021. godini posluje nisu predvidivi niti ih je bilo moguće realno planirati, što je ima za posljedicu značajne razlike u realizaciji i prihoda i rashoda kako u odnosu na plan, tako i u odnosu na izvršenje ostvareno prethodne poslovne godine.

Poslovanje Zavoda u 2021. godini obilježeno je aktivnostima vezanim prvenstveno uz prevenciju, suzbijanje i dijagnostiku bolesti COVID-19 i sudjelovanje zdravstvenih radnika Zavoda u provedbi Plana uvođenja, provođenja i praćenja cijepljenja protiv bolesti COVID-19. U cilju ostvarenja tih aktivnosti obavljena je preraspodjela rada djelatnika Zavoda, organiziran je smjenski rad, prekovremeni rad i pripravnost, zapošljavanje dodatnog broja radnika na određeno vrijeme, povećane su nabave potrošnog medicinskog materijala i nabava opreme. Uz navedeno u Zavodu su se obavljali i redovni poslovi i aktivnosti u istom ili nešto manjem obimu nego pred-pandemijske 2019. godine.

Poštujući načelo uravnoteženosti financijskoga plana predlažu se izmjene i dopune financijskog plana i iste su prikazane na računima iz računskog plana proračuna sukladno ekonomskoj klasifikaciji.

Prijedlog rebalansa Nastavnog zavoda za javno zdravstvo „Dr. Andrija Štampar“ (u daljnjem tekstu Zavod) za 2021. godinu sadrži prijedloge rebalansa:

* financijskog plana prihoda i rashoda
* plana nabave materijala, energije i usluga
* plana nabave dugotrajne nefinancijske imovine

**REBALANS PLANA PRIHODA POSLOVANJA ZA 2021. GODINU**

Prema prijedlogu Rebalansa plana prihoda poslovanja planira se godišnje ostvarenje prihoda poslovanja u iznosu 242.330.000,00 kn što je za 38.952.014,00 kn ili 19,14% više u odnosu na rebalans plana usvojen u travnju 2021. godine.

Izmjene plana prihoda poslovanja predlažu se radi usklađenja planiranih iznosa s ostvarenjem u proteklom izvještajnom razdoblju i očekivanim izvršenjem do kraja 2021. godine.

Značajne izmjene plana prihoda poslovanja predlažu se na ovim računima:

**63414 –** **Tekuće pomoći od HZMO-a, HZZ-a i HZZO-a**

Na računu *Tekuće pomoći od HZMO-a, HZZ-a i HZZO-a* evidentiraju se prihodi od refundacije troškova za obračunatu i isplaćenu posebnu nagradu kao dodatak na plaću u visini 10% osnovne plaće radnicima koji obavljaju poslove vezane uz pružanje skrbi pacijentima oboljelim od bolesti COVID-19. HZZO refundira mjesečne iznose dodatka na plaću.

**6381/6382 – Tekuće i kapitalne pomoći iz državnog proračuna temeljem prijenosa EU sredstava**

*Tekuće i kapitalne pomoći iz državnog proračuna temeljem prijenosa EU sredstava* odnose se na prihode ostvarene provođenjem EU projekata u visini nastalih i odobrenih troškova od strane posredničkog tijela. Najznačajniji prihod odnosi se na provođenje projekta Centar za sigurnost i kvalitetu hrane. U 2021. godini Središnja agencija za financiranje i ugovaranje programa i projekata Europske unije (SAFU) odobrila je značajan dio troškova koji su nastali u 2020. godini nakon čega je Ministarstvo znanosti i obrazovanja doznačilo Zavodu odobrena sredstva. Predlaže se povećanje prihoda za 6.617.000,00 kn.

**66151 – Prihodi od pruženih usluga**

Predlaže se povećanje planiranih prihoda od pruženih usluga u iznosu 17.427.000,00 kn.

Povećanje od 11.427.000,00 kn odnosi se usklađenje planiranih prihoda s ostvarenjem u izvještajnom razdoblju i procjenom ostvarenja do kraja 2021. godine. U 2021. godini nije bilo značajnog smanjenja redovnih poslova i aktivnosti iako je to prilikom donošenja planova za 2021. godinu bilo realno pretpostaviti.

Iznos povećanja od 6.000.000,00 kn se odnosi se na ispravak evidentiranja planiranih prihoda temeljem ugovora s Gradom Zagrebom, a koji se odnose na usluge zdravstvene ekologije i ostalih programa za koje se Gradu Zagrebu ispostavljaju računi. Sukladno uputama Gradskog ureda za financije ti se prihodi evidentiraju na računu *66151 – Prihodi od pruženih usluga*, dok se na računu *67111 - Prihodi iz nadležnog proračuna za financiranje rashoda poslovanja* evidentiraju prihodi koje Grad Zagreb izravno doznačuje temeljem izvještaja o provedenim aktivnostima i utrošenim sredstvima.

**67311 – Prihodi od HZZO-a na temelju ugovornih obveza**

Zavod provodi zdravstvenu zaštitu temeljem sklopljenih ugovora s HZZO-om:

1. Ugovor o provođenju primarne zdravstvene zaštite iz obveznog zdravstvenog osiguranja (Higijensko-epidemiološka zdravstvena zaštita, Preventivno odgojne mjere za zdravstvenu zaštitu školske djece i studenata, Javno zdravstvo, Gerontologija, Zdravstvena zaštita mentalnog zdravlja, prevencije i izvanbolničkog liječenja ovisnosti)
2. Ugovor o provođenju specijalističko – dijagnostičke zdravstvene zaštite (Medicinska mikrobiologija s parazitologijom i dijagnostički postupci testiranja na bolest COVID-19)
3. Ugovor o provođenju nacionalnog programa ranog otkrivanja raka dojke (Mamografija s dvostrukom očitanjem)

Predloženo povećanje u iznosu od 16.488.700,00 kn odnosi se na dijagnostičke postupke testiranja na bolest COVID-19, ostale vrste zdravstvene zaštite se realiziraju se u okviru ugovorenih iznosa-limita.

**REBALANS PLANA RASHODA POSLOVANJA ZA 2021. GODINU**

Prema prijedlogu rebalansa plana rashoda poslovanja planira se godišnje ostvarenje rashoda poslovanja u iznosu 200.299.443,00 kn. Taj iznos veći je za 38.025.559,00 kn ili 23,43 % u odnosu na zadnje usvojeni rebalans plana za 2021. godinu.

Rebalans plana predlaže se radi:

* usklađenja s ostvarenjem rashoda poslovanja u proteklom razdoblju i očekivanim izvršenjem do kraja 2021. godine.
* izmjena plana nabave materijala energije i usluga
* smanjenje pro rata stope prava na odbitak pretporeza

Rashodi poslovanja financiranju se u cijelosti iz ostvarenih prihoda poslovanja.

**31 - Rashodi za zaposlene**

Predlaže se povećanje rashoda za zaposlene u iznosu 16.675.050,00 kn ili za 19,60% i novi plan rashoda za zaposlene iznosi 101.735.000,00 kn.

Rashodi za zaposlene prvotno su planirani na temelju ostvarenja u 2020. godini. Na povećanje rashoda za zaposlene utjecao je porast broja zaposlenih (prosječan broj zaposlenih u 2020. godini iznosio je 432 radnika, dok prosječan broj zaposlenih u razdoblju 01.01-30.11.2021. godine iznosi 468 radnika), povećanje osnovice za obračun plaća u iznosu (sa 5.809,79 kn na 6.044,51 kn), obračun „COVID dodatka“ na plaću u visini 10% osnovne plaće, povećani angažman radnika u pripravnosti, prekovremenom i smjenskog radu, nagrađivanja radnika za radne rezultate i isplata novčanih paušalnih naknada za podmirivanje troškova prehrane radnika.

**32 – Materijalni rashodi**

Izmjene financijskog plana rashoda poslovanja u dijelu rashoda za uredski materijal i ostale materijalne rashode; materijal i sirovine; energiju; materijal i dijelove za tekuće i investicijsko održavanje; sitni inventar i auto gume; službenu, radnu i zaštitnu odjeću i obuću; usluge telefona, pošte i prijevoza; usluge tekućeg i investicijskog održavanja; usluge promidžbe i informiranja; komunalne usluge; zdravstvene usluge; računalne usluge i ostale usluge rezultat su izmjena i dopuna plana nabave materijala, energije i usluga.

Manji utjecaj na promjenu financijskog plana rashoda poslovanja ima i promjena pro rata stope prava na odbitak pretporeza. Kod izrade financijskog plana korištena je tada važeća stopa prava na odbitak pretporeza u visini 30%. Konačnim obračunom poreza na dodanu vrijednost stopa je smanjena na 12%, što ima za posljedicu povećanje troškova za one nabave koje se ne mogu izravno temeljem knjigovodstvene ili druge dokumentacije pripisati oporezivim isporukama ili isporukama za koje je propisano oslobođenje (režijski troškovi i komunalne usluge, tekuće i investicijsko održavanje „zajedničkih“ prostora, troškove pomoćnih službi i slično).

Uz ranije navedeno značajna povećanja predlažu se na ovim računima:

**32352 – Zakupnine i najamnine za građevinske objekte**

Povećanje od 1.135.000,00 kn odnosi se na najam prostora na Zagrebačkom Velesajmu na kojem je organiziran punkt za masovno cijepljenje i drive-in punkt za testiranje na bolest SARS-COV-2. Troškove najma prostora na Zagrebačkom velesajmu Zavod snosi počevši od kolovoza 2021. godine.

**32377 - Usluge agencija, studentskog servisa (prijepisi, prijevodi i drugo)**

Radi povećanog obima poslova na prevenciji, suzbijanju i dijagnostici COVID-19 bolesti uz radnike Zavoda angažirani su i studenti zdravstvenih smjerova na poslovima upisa pacijenata, slanja nalaza i ostalim administrativnim poslovima na punktu za masovno cijepljenje i na drive-in punktovima.

**32399 - Ostale nespomenute usluge**

Na navedenom računu planirano je 217.000,00 kn, predlaže se povećanje za 978.000,00 kn, radi usklađenja s izvršenjem rashoda u prethodnom razdoblju:

Na ovom računu evidentirani su rashodi za: provođenje javnozdravstvenih akcija i održavanje radionica u iznosu 450.000,00 kn, trošak toplih obroka koje je za radnike Zavoda pripremala ustanova Dobri dom u iznosu 250.000,00 kn, usluge obveznih ispitivanja prema ZNR u iznosu 150.000,00 kn, usluge slanja e-računa u iznosu 75.000,00 kn i usluge održavanja webpay Internet aplikacije za naručivanje na testiranje protiv COVID-19 u iznosu 45.000,00 kn, trošak nabave uzoraka za provođenje ugovora o ispitivanju zdravstvene ispravnosti hrane i predmeta opće uporabe za Grad Zagreb u iznosu 40.000,00 kn, opskrbu vodom u galonima za dislocirane ambulante i punktove u iznosu 15.000,00 kn, trošak cestarina i parkirnih karata u iznosu 50.000,00 kn, trošak HTR pretplate u iznosu 35.000,00 kn, nabavu papirnate ambalaže u iznosu 15.000,00 kn, usluge označavanja prostora i vizualne komunikacije u iznosu 15.000,00 kn i ostalih usluga u iznosu 55.200,00 kn.

**32999 - Ostali nespomenuti rashodi poslovanja**

Na navedenom računu planirano je 268.100,00 kn, predlaže se povećanje za 1.528.983,00 kn, radi usklađenja s izvršenjem rashoda u prethodnom razdoblju.

Povećanje od 1.295.455,17 kn odnosi se na povrat dijela dodijeljenih financijskih sredstava iz Proračuna Grada Zagreba prema izvještaju Gradskog kontrolnog ureda o provedenoj kontroli potencijalnog dvostrukog financiranja opreme i potrošnog materijala za potrebe suzbijanja pandemije COVID-19 u 2020. godini.

Na istom računu evidentirani su i rashodi za: primljene tekuće donacije u iznosu 199.627,83 kn; troškove žalbenih postupaka kod DKOM u iznosu 45.000,00 kn; komunalne doprinose u iznosu 10.000,00 kn; troškove provođenja programa i aktivnosti suradnih ustanova i partnera na projektima u iznosu 150.000,00 kn; troškove nadzora nad sustavom upravljanja kvalitetom u iznosu 50.000,00 kn; povrate sredstava u iznosu 30.000,00 kn i ostalo 17.000,00 kn

**36911 - Tekući prijenosi između proračunskih korisnika istog proračuna**

Tekući prijenosi između proračunskih korisnika istog proračuna planiraju se u iznosu 600.000,00 kn. Navedeni rashod odnosi se na refundaciju troškova rada na provođenju cijepljenja protiv COVID-19 bolesti suradnim zdravstvenim ustanovama koji provode cijepljenje u mobilnom timu 900036478, Zagrebački velesajam Avenija Dubrovnik 15.

**REBALANS PLANA PRIHODA OD PRODAJE NEFINANCIJSKE IMOVINE**

U rebalans plana potrebno je uključiti i prodaje nefinancijske imovine u iznosu 8.000,00 kn koji se odnosi na prodaju dva rashodovana vozila. Navedeni prihod planira se na računu 7231 – Prihod od prodaje prijevoznih sredstava.

**REBALANS PLANA RASHODA ZA NABAVU NEFINANCIJSKE IMOVINE ZA 2021. GODINU**

Prema prijedlogu rebalansa plana rashoda za nabavu nefinancijske imovine planira se godišnje ostvarenje rashoda u iznosu 20.814.389,00 kuna. Taj iznos manji je za 24.092.545,00 kuna u odnosu na Financijski plan za 2021. godinu.

Prijedlog rebalansa rashoda za nabavu nefinancijske imovine temelji se na planu nabave dugotrajne nefinancijske imovine i planu nabave Centra za sigurnost i kvalitetu hrane.

U rebalans plana rashoda za nabavu nefinancijske uključeni su rashodi za nabave koje su planirane u 2020. godini i čiji su postupci nabave započeti u 2020 godini, ali je realizacija nabave (isporuka opreme) izvršena u 2021 godini.

U 2021. godini postupci nabave nisu se provodili i završavali planiranom dinamikom, te je izvjesno da se pojedine nabave neće izvršiti u 2021 godini. U predloženim izmjenama plana nabave u dijelu koji se odnosi na *Iznos troška u financijskom planu* vrijednost tih nabave svedena je na 0,00 kn i planirana je u okviru rashoda za nabavu nefinancijske imovine za 2022. godinu.

Rashodi za nabavu nefinancijske imovine financiraju se iz prenesenog viška prihoda iz ranijih razdoblja u iznosu 3.775.832,00 kn, ostvarenih prihoda poslovanja u iznosu 17.030.557,00 kn i prihoda od prodaje nefinancijske imovine u iznosu 8.000,00 kn.

**REBALANS PLANA IZDATAKA ZA FINANCIJSKU IMOVINU I OTPLATE ZAJMOVA**

U rebalans plana izdataka za financijsku imovinu i otplate zajmova uvrštava se iznos od 25.000.000,00 za prijevremenu otplatu investicijskog kredita br. 5000869028 kod ERSTE&STEIERMÄRKISCHE BANK d.d., Rijeka, Jadranski trg 3, od 24.05.2019. (naš broj: 214/2019, KLASA: 910-04/17-01/03, URBROJ: 383-19-82, 04.06.2019.) iskorištenog za djelomično sufinanciranje projekta Centar za sigurnost i kvalitetu hrane – rekonstrukcija postojećeg kemijskog laboratorija (Zgrada B) i spojnog hodnika, sukladno Odluci Upravnog vijeća sa sjednice održane 24.11.2021. godine.

Izdaci za financijsku imovinu i otplate zajmova financiraju se iz ostvarenih prihoda poslovanja.

v.d. ravnateljice

dr.sc. Sandra Šikić, dipl. ing.

Privitak:

1. *Rebalans Financijskoga plana za 2021. godinu – Opći dio;*
2. *Rebalans Financijskoga plana prihoda i rashoda za 2021. godinu;*
3. *Rebalans Plana nabave materijala, energije i usluga za 2021. godinu;*
4. *Rebalans Plana nabave dugotrajne nefinancijske imovine za 2021. godinu.*